সর্বদল বৈঠক ডাকল কমিশন, একাধিক ইস্যুতে আলোচনা

কলকাতা: ভোট প্রক্রিয়াকে আরও স্বচ্ছ ও সুষ্ঠু করতে শুক্রবার সর্বদল বৈঠক ডেকেছে নির্বাচন কমিশন (Election Commission)। এবার বুথের সংখ্যা আরও বাড়ছে। সূত্রের খবর, কোথায় কত বুথ হতে পারে, হাইরাইজ বুথগুলিই বা চলবে কীভাবে? তার রূপরেখা তৈরি করতেই এদিনের সর্বদল বৈঠক ডেকেছে কমিশন। শহর কলকাতা এবং অন্যান্য শহরকে লক্ষ্য করে এবার ‘হাইরাইজ বুথ’ অর্থাৎ বহুতলভিত্তিক বুথ স্থাপনের পরিকল্পনা করছে কমিশন। জেলাস্তরে ভোট সংক্রান্ত পূর্ববর্তী বৈঠকে রাজনৈতিক দলগুলো কী প্রস্তাব করেছে, তা নিয়ে কমিশনও আলোচনা করবে।

শুক্রবার মুখ্যনির্বাচনী আধিকারিকের দফতরে যে বৈঠক হচ্ছে, সেই দফতরেই বৈঠক হওয়ার কথা রয়েছে। এখনও পর্যন্ত যা খবর পাওয়া যাচ্ছে, তাতে রাজ্যে যে ৮০ হাজার ৬৮১টি বুথ রয়েছে সেটা বেড়ে ৯৪ হাজার ৪৯৭টি বুথ হবে। অর্থাৎ, ১৩ হাজার ৮১৬টি বুথ এই রাজ্যে বাড়ছে। হাইরাইজ বুথ অর্থাৎ বহুতলে বুথ তৈরির কথা এবার ভেবেছে কমিশন। কমিশন সূত্রে খবর, মূলত শহর কলকাতার কথা মাথায় রেখেই এই ভাবনা শুরু হয়েছে। মূলত যেসব বহুতলে ৪০০ বা তার বেশি বাসিন্দা থাকেন, সেখানে ভোটার সুবিধার জন্য নতুন বুথ খোলা হতে পারে। কলকাতার ভোটার সংখ্যার ক্রমবর্ধমানতা ও শহরে ভোটের হারের তুলনামূলক কমতা এই উদ্যোগের পেছনের মূল কারণ হিসেবে দেখানো হচ্ছে।

আরও পড়ুন: আরজি কর দুর্নীতির তদন্তে অতীন ঘোষের বাড়িতে সিবিআই

১২০০-র বেশি যে বুথগুলোতে ভোটার রয়েছে, সেখানেই এই বুথ বাড়বে বলে কমিশন সিদ্ধান্ত নিয়েছে। সেক্ষেত্রে অন্য রাজনৈতিক দলের কোনও মতামত রয়েছে কি না তা জানার চেষ্টা করতে পারে কমিশন। বিজেপির তরফে দাবি করা হয়েছিল যে বুথগুলি এমন জায়গায় করা হোক যেখানে মানুষ পৌঁছতে পারে। কারণ, বহু জায়গায় দেখা যায় যে বুথে যাওয়ার আগেই তাদের আটকে দেওয়া হয়।